**СНАЛАЖЕЊЕ У НАСЕЉУ**

Свака зграда има своју адресу. То је име улице и број зграде. Табле са именом улице постављене су на почетку улице. Почетак улице одређује се према тргу или некој већој улици. Са леве стране налазе се непарни бројеви, а са десне парни. Тако одређујемо леву и десну страну улице. Трг је улица кружног облика, а бројеви зграда нижу се редом.

Да се лакше снађемо у насељу, помажу нам и **важни објекти који се у њему налазе.** То могу бити мостови, реке, цркве, тргови, школе и слично. Према њима се оријентишемо, а можемо и другима да објаснимо где се налазимо. Овакав начин сналажења посебно је важан у селима, где обично не постоје називи и бројеви улица.

**СНАЛАЖЕЊЕ У ОКОЛИНИ**

Да се лакше снађемо у околини, помажу нам **стране света.** Њих одређујемо на више начина. Један од начина је **према положају сунца у одређено доба дана**. Страна света на којој Сунце излази назива се **исток**. Страна света на којој Сунце залази назива се **запад**. Ако станемо тако да нам десна рука показује исток, лева ће нам показивати запад, испред нас ће бити **север**, а иза нас **југ**.

Постоје и други начини да одредимо стране света. Најсигурнији начин је помоћу **компаса**.

Ако је ноћ ведра, стране света можемо одредити према звезди **Северњачи**. Она се налази помоћу сазвежђа Великог и малог медведа.

Птице селице у јесен лете на југ.

**Прстенови (годови)** на пању ближи су један другоме на северној страни, а размакнутији на јужној. Кора дрвета је на северној страни храпавија и тамнија, обрасла маховином или гљивицама, док су крошње дрвећа обично гушће на јужној страни.

**Снег** се брже топи на јужним обронцима. Четинари с јужне стране луче више смоле.

У православним црквама олтар је на истоку, а улаз на западу. У католичким је обрнуто. Крст на куполи, код свих цркава, постављен је у правцу север-југ.

Околину можеш да посматраш са неког узвишења. **СТОЈИШТЕ** је место са кога се посматра околина. Све оно што видимо са стојишта је **ВИДИК. ВИДИКОВА ЛИНИЈА** је линија на крају видика и за коју нам се чини да је то линија у којој се небо и земља додирују.